Η δέσμη «Fit for 55» αποτελείται από ένα σύνολο διασυνδεδεμένων προτάσεων που υποστηρίζονται από ανάλυση εκτίμησης επιπτώσεων, λαμβάνοντας υπόψη τα ανωτέρω. Από την ανάλυση προέκυψε ότι η υπερβολική εξάρτηση από ενισχυμένες ρυθμιστικές πολιτικές θα οδηγούσε σε αδικαιολόγητα υψηλή οικονομική επιβάρυνση, ενώ η τιμολόγηση των ανθρακούχων εκπομπών αφ’ εαυτής δεν θα υπερνικούσε τις επίμονες αδυναμίες της αγοράς και τους φραγμούς μη οικονομικού χαρακτήρα. Ως εκ τούτου, ο επιλεγμένος συνδυασμός πολιτικών εξισορροπεί προσεκτικά την τιμολόγηση, τους στόχους, τα πρότυπα και τα μέτρα στήριξης. Η προτεινόμενη αναθεώρηση της ΟΕΑΚ εντάσσεται στο ίδιο πλαίσιο. Κατά συνέπεια, μια αλλαγή στην ισορροπία του συνολικού συνδυασμού θα απαιτούσε την προσαρμογή διαφόρων τμημάτων των πολιτικών. Η αποδυνάμωση των μέτρων για την τιμολόγηση και τους στόχους, τα οποία προωθούν την απανθρακοποίηση του κτιριακού τομέα, θα απαιτούσε αντίστοιχα αυστηρότερα ρυθμιστικά μέτρα στην αναθεώρηση της ΟΕΑΚ, ιδίως όσον αφορά τη σταδιακή κατάργηση των ορυκτών καυσίμων και τα υποχρεωτικά ελάχιστα πρότυπα ενεργειακής απόδοσης.

1.1.Αλληλεπίδραση μεταξύ της δέσμης «Fit for 55» και, ιδίως, του νέου συστήματος εμπορίας δικαιωμάτων εκπομπής (ΣΕΔΕ)

Η πρόταση είναι ιδιαίτερα σημαντική διότι τα κτίρια ευθύνονται για το 40 % της καταναλισκόμενης ενέργειας και το 36 % των άμεσων και έμμεσων εκπομπών αερίων του θερμοκηπίου που σχετίζονται με την ενέργεια. Στην ΕΕ, η θέρμανση, η ψύξη και το ζεστό νερό οικιακής χρήσης αντιπροσωπεύουν το 80 % της ενέργειας που καταναλώνουν τα νοικοκυριά. Η ενίσχυση της ανθεκτικότητας της Ευρώπης απαιτεί ανακαίνιση των κτιρίων της ΕΕ, ώστε να καταστούν ενεργειακά αποδοτικότερα και λιγότερο εξαρτημένα από τα ορυκτά καύσιμα. Η ανακαίνιση είναι καίριας σημασίας για τη μείωση της ενεργειακής κατανάλωσης των κτιρίων, τη μείωση των εκπομπών και τη μείωση των λογαριασμών ενέργειας. Επιπλέον, η ανακαίνιση δημιουργεί τοπικές θέσεις εργασίας και οικονομική ανάπτυξη. Δεδομένης της μακράς εισαγωγικής περιόδου που απαιτείται για την επέλευση αλλαγών στον κτιριακό τομέα, απαιτείται έγκαιρη αναθεώρηση της οδηγίας προκειμένου να υποστηριχθεί η επίτευξη των στόχων «Fit for 55».

Η αναθεώρηση της οδηγίας για την ενεργειακή απόδοση των κτιρίων (ΟΕΑΚ) αποτελεί μέρος της δέσμης προσαρμογής στον στόχο του 55% (στο εξής: δέσμη «Fit for 55») του προγράμματος εργασίας της Επιτροπής για το 2021 και συμπληρώνει τις άλλες συνιστώσες της δέσμης που προτάθηκε τον Ιούλιο του 2021, χαράζοντας το όραμα για την επίτευξη κτιριακού δυναμικού μηδενικών εκπομπών έως το 2050. Όπως έχει ήδη αναφερθεί στο σχέδιο δράσης για το κλίμα, αποτελεί βασικό νομοθετικό μέσο για την επίτευξη των στόχων απανθρακοποίησης για το 2030 και το 2050. Αποτελεί συνέχεια βασικών συνιστωσών των τριών τομέων εστίασης της στρατηγικής για το κύμα ανακαινίσεων, συμπεριλαμβανομένης της πρόθεσης να προταθούν υποχρεωτικά ελάχιστα πρότυπα ενεργειακής απόδοσης, μετά από εκτίμηση επιπτώσεων που θα εξετάζει το πεδίο εφαρμογής, το χρονοδιάγραμμα, τη σταδιακή εφαρμογή και τις συνοδευτικές πολιτικές στήριξής τους. Δεδομένης της ανάγκης για κατάλληλες διαδικασίες διαβούλευσης και εκτίμησης επιπτώσεων, η προτεινόμενη αναθεώρηση δεν θα μπορούσε παρά να πραγματοποιηθεί λίγο αργότερα από την πρώτη δέσμη πρωτοβουλιών «Fit for 55» που εγκρίθηκε τον Ιούλιο του 2021.

Η ΟΕΑΚ θα καθορίσει το συνολικό όραμα για τα νέα και τα υφιστάμενα κτίρια, το οποίο εφαρμόζεται σε όλες τις σχετικές με τα κτίρια διατάξεις των άλλων πρωτοβουλιών «Fit for 55». Με την αναβάθμιση των δράσεων για τη μείωση της κατανάλωσης ενέργειας στον κτιριακό τομέα, η ΟΕΑΚ θα συμβάλει επίσης στην επίτευξη των συνολικών στόχων ενεργειακής απόδοσης που καθορίζονται στην οδηγία για την ενεργειακή απόδοση (ΟΕΑ). Ο υψηλότερος αριθμός ανακαινίσεων που δρομολόγησε η πρόταση ΟΕΑΚ και η απαίτηση να εγκαθίστανται στα νέα κτίρια συστήματα θέρμανσης με μηδενικές άμεσες εκπομπές αερίων του θερμοκηπίου και να ενσωματώνονται σε αυτά ανανεώσιμες πηγές ενέργειας, ώστε να καθίστανται κτίρια μηδενικών εκπομπών, θα καταστήσει δυνατή την επίτευξη του ενδεικτικού στόχου για το 2030 όσον αφορά το μερίδιο των ανανεώσιμων πηγών ενέργειας στην τελική κατανάλωση ενέργειας των κτιρίων σύμφωνα με την οδηγία για τις ανανεώσιμες πηγές ενέργειας (RED). Η πρόταση θα υποστηρίξει την αντικατάσταση των μη αποδοτικών λεβήτων ορυκτών καυσίμων από συστήματα χωρίς άμεσες εκπομπές αερίων του θερμοκηπίου, όπως αντλίες θερμότητας και άλλες τεχνολογίες που βασίζονται σε ανανεώσιμες πηγές ενέργειας.

Σαφής πλειονότητα όσων απάντησαν στη δημόσια διαβούλευση εξέφρασε την υποστήριξή της στα ελάχιστα πρότυπα ενεργειακής απόδοσης (75 % των απαντησάντων τάχθηκε υπέρ). Το 61 % των συμμετεχόντων εξέφρασε την άποψη ότι οι διατάξεις της ΟΕΑΚ σχετικά με τις μακροπρόθεσμες στρατηγικές ανακαίνισης θα πρέπει να τροποποιηθούν και το 89 % υποστήριξε την επιλογή να ενισχυθεί η παρακολούθηση των στόχων που προσδιορίζονται από τα κράτη μέλη στις μακροπρόθεσμες στρατηγικές ανακαίνισης. Το 84 % τάχθηκε υπέρ του ορισμού των κτιρίων μηδενικών εκπομπών στην ΟΕΑΚ. Το 73 % όσων απάντησαν ήταν της γνώμης ότι η ΟΕΑΚ θα μπορούσε να συμβάλει στο να καταστεί διαθέσιμο και προσβάσιμο ένα ευρύτερο φάσμα δεδομένων σχετικά με την ενεργειακή απόδοση των κτιρίων. Τα πιστοποιητικά ενεργειακής απόδοσης πρέπει να επικαιροποιηθούν και η ποιότητα να βελτιωθεί σύμφωνα με σαφή πλειοψηφία (65 %), μια ακόμη ισχυρότερη δε (76 %) υποστήριξε την εναρμόνιση των πιστοποιητικών ενεργειακής απόδοσης.

Πάνω από τα δύο τρίτα των ερωτηθέντων (68 %) τάχθηκαν υπέρ της συμπερίληψης στην ΟΕΑΚ μέτρων για την υποβολή εκθέσεων σχετικά με τις ανθρακούχες εκπομπές σε ολόκληρο τον κύκλο ζωής (μεταποίηση και κατασκευή, χρήση και τέλος του κύκλου ζωής). Όσον αφορά την ηλεκτροκίνηση, οι απαντήσαντες εξέφρασαν συνολικά την υποστήριξή τους για την ενίσχυση των απαιτήσεων. Πάνω από τα τρία τέταρτα (77 %) τάχθηκαν υπέρ της σύνδεσης της χρηματοδοτικής στήριξης των ανακαινίσεων με τον βαθμό της ανακαίνισης, και το 68 % εξέφρασε την άποψη ότι θα ήταν επωφελές να δοθεί ένας νομικός ορισμός της «ριζικής ανακαίνισης». Τέλος, όσον αφορά τη χρηματοδότηση, η γενική άποψη που διατυπώθηκε, επίσης στις συναντήσεις εργασίας, ήταν ότι θα πρέπει να είναι πιο προσιτή, μέσω ενός συνδυασμού άμεσων επιχορηγήσεων, φορολογικών κινήτρων, ενυπόθηκων δανείων ενεργειακής απόδοσης και άλλων τύπων μηχανισμών παροχής κινήτρων, και ότι θα πρέπει να συνοδεύεται από διατάξεις σχετικά με την πρόσβαση σε υπηρεσίες μίας στάσης. Η στοχευμένη χρηματοδοτική στήριξη για τα νοικοκυριά χαμηλού και μεσαίου εισοδήματος προσδιορίστηκε ως το σημαντικότερο μέτρο πολιτικής για την αντιμετώπιση της ενεργειακής φτώχειας.

Στις συναντήσεις εργασίας περί πολιτικής υπήρξε σύμπλευση με τη δημόσια διαβούλευση όσον αφορά τη γενική κατεύθυνση και παρασχέθηκαν χρήσιμες πρόσθετες πληροφορίες.

•Συλλογή και χρήση εμπειρογνωσίας

Η παρούσα πρόταση βασίζεται στην αξιολόγηση του 2016 και σε δεδομένα και εμπειρίες από την εφαρμογή της ΟΕΑΚ. Το JRC παρείχε στήριξη για την ανάλυση και αξιολόγηση της συμμόρφωσης και των εθνικών πρακτικών. Η πρωτοβουλία συντονισμένης δράσης της ΟΕΑΚ παρήγαγε ανάλυση των εθνικών εμπειριών από την εφαρμογή της ΟΕΑΚ. Επιπλέον, η Επιτροπή βασίζεται στο αυξανόμενο σώμα εμπειρικών ερευνών που έχουν αξιολογηθεί από ομοτίμους και χρησιμοποιεί διάφορες ισχύουσες ή πρόσφατα ολοκληρωθείσες συμβάσεις στήριξης.

Η ποσοτική και ποιοτική εκτίμηση των επιπτώσεων και των διοικητικών δαπανών και η ανάλυση των στοιχείων από τα ενδιαφερόμενα μέρη υποστηρίχθηκαν από ειδική σύμβαση τεχνικής υποστήριξης. Η ανάλυση στο πλαίσιο αυτής της σύμβασης πραγματοποιήθηκε με τη χρήση σειράς εργαλείων μοντελοποίησης για την αποτύπωση του κτιριακού δυναμικού και των ευρύτερων μακροοικονομικών και κοινωνικών επιπτώσεων. Οι κύριες στατιστικές και τα δεδομένα που χρησιμοποιούνται, μεταξύ άλλων για τον εμπλουτισμό του συνόλου δεδομένων στα οποία βασίζονται τα χρησιμοποιούμενα μοντέλα, αναφέρονται στους δείκτες του Παρατηρητηρίου Κτιριακού Αποθέματος και της EUROSTAT. Αξιολογήθηκαν επίσης τα αποτελέσματα από διάφορα εν εξελίξει έργα έρευνας και καινοτομίας που χρηματοδοτήθηκαν στο πλαίσιο του προγράμματος «Ορίζων 2020». Τα εν λόγω αποτελέσματα τροφοδότησαν με στοιχεία την ανάλυση.

Η παρούσα πρόταση αξιοποιεί επίσης τα στοιχεία που συγκεντρώθηκαν στην εκτίμηση επιπτώσεων του σχεδίου κλιματικών στόχων για το 2030, καθώς και τα σχετικά στοιχεία που συγκεντρώθηκαν σε άλλες πρωτοβουλίες της Πράσινης Συμφωνίας. Όπως και άλλες προτάσεις της δέσμης μέτρων «Fit for 55», η βάση αναφοράς για την αξιολόγηση λαμβάνει υπόψη το επικαιροποιημένο σενάριο αναφοράς της ΕΕ, μια πρόβλεψη της εξέλιξης των ενωσιακών και εθνικών ενεργειακών συστημάτων και των εκπομπών αερίων του θερμοκηπίου βάσει του ισχύοντος πλαισίου πολιτικής, το οποίο συμπεριλαμβάνει τις επιπτώσεις της νόσου COVID-19.

•Εκτίμηση επιπτώσεων

Η ανάλυση στην εκτίμηση επιπτώσεων επιβεβαίωσε ότι το πλαίσιο της ΟΕΑΚ είναι ανεπαρκές για την επίτευξη των κλιματικών στόχων για το 2030. Ειδικότερα, δεν εφαρμόζεται ειδικό μέτρο για την αντιμετώπιση των φραγμών μη οικονομικού χαρακτήρα που θέτουν όρια στην ενεργειακή ανακαίνιση των κτιρίων.

Το σχέδιο εκτίμησης επιπτώσεων υποβλήθηκε δύο φορές στην επιτροπή ρυθμιστικού ελέγχου της Επιτροπής. Μετά την πρώτη αρνητική γνώμη, η επιτροπή διατύπωσε τελική δεύτερη αρνητική γνώμη, στην οποία υπογραμμίζεται η ανάγκη για πολιτική καθοδήγηση σχετικά με το κατά πόσον και υπό ποιες προϋποθέσεις θα μπορούσε να προχωρήσει περαιτέρω η πρόταση για την αναθεώρηση της ΟΕΑΚ. Η επιτροπή εξήγησε ότι επέμεινε στην αρνητική της γνώμη διότι το σχέδιο έκθεσης εκτίμησης επιπτώσεων 1) δεν προσδιόριζε με σαφήνεια το πρόσθετο κενό που θα έπρεπε να καλύψει η αναθεώρηση της ΟΕΑΚ, δεδομένων των υπόλοιπων προτάσεων «Fit for 55»· 2) δεν κατεδείκνυε με πειστικό τρόπο την ανάγκη για εναρμονισμένα μέτρα σε επίπεδο ΕΕ δεδομένης της ανομοιογένειας του κτιριακού τομέα στα κράτη μέλη· και 3) δεν αποσαφήνιζε επαρκώς τον λόγο για την επιλογή των διαφόρων επιμέρους συνιστωσών της προτιμώμενης δέσμης επιλογών πολιτικής.

Οι μέθοδοι εργασίας της Ευρωπαϊκής Επιτροπής επιτρέπουν στον αντιπρόεδρο για τις Διοργανικές Σχέσεις και τη Διερεύνηση Προοπτικών να εγκρίνει τη συνέχιση μιας πρωτοβουλίας που υπήρξε αντικείμενο δεύτερης αρνητικής γνώμης της επιτροπής ρυθμιστικού ελέγχου.

Λόγω της πολιτικής σημασίας της εν λόγω πρωτοβουλίας, του ρόλου της στο πλαίσιο της δέσμης προτάσεων «Fit for 55» του Ιουλίου του 2021, της επείγουσας ανάγκης για ανάληψη δράσης στον τομέα της ανακαίνισης κτιρίων και του γεγονότος ότι η ανάγκη κατευθύνσεων πολιτικής που εξέφρασε η επιτροπή ρυθμιστικού ελέγχου θα μπορούσε να καλυφθεί με ικανοποιητικό τρόπο μέσω της προσαρμοσμένης νομοθετικής πρότασης, η Επιτροπή, λαμβανομένης επίσης υπόψη της συμφωνίας του αντιπροέδρου για τις Διοργανικές Σχέσεις και τη Διερεύνηση Προοπτικών, έκρινε σκόπιμο να προχωρήσει στην αναθεώρηση της ΟΕΑΚ.

Η Επιτροπή θεωρεί ότι το πόρισμα της επιτροπής όσον αφορά την ανεπαρκή σαφήνεια σχετικά με τον ρόλο της ΟΕΑΚ στο πλαίσιο της δέσμης «Fit for 55» αποτυπώνει την εκτίμησή της σχετικά με την ποιότητα του σχεδίου έκθεσης εκτίμησης επιπτώσεων και όχι τη θεμελιώδη ανησυχία σχετικά με το συνολικό μείγμα πολιτικής της δέσμης «Fit for 55». Είναι επίσης σημαντικό να επισημανθεί ότι οι γνώμες της επιτροπής ρυθμιστικού ελέγχου αποτελούν αξιολόγηση της ποιότητας του σχεδίου εκτίμησης επιπτώσεων και όχι αξιολόγηση των σχετικών νομοθετικών προτάσεων. Η αλληλεπίδραση μεταξύ ρυθμιστικών μέτρων, μηχανισμών τιμολόγησης και στόχων εξηγήθηκε στις προηγούμενες ενότητες της παρούσας αιτιολογικής έκθεσης. Πλαισιώνει την προτεινόμενη αναθεώρηση της ΟΕΑΚ με τον ίδιο τρόπο όπως και όλες τις άλλες προτάσεις της δέσμης «Fit for 55», οι οποίες υποστηρίχθηκαν στο σύνολό τους από μεμονωμένες εκθέσεις εκτίμησης επιπτώσεων που αξιολογήθηκαν θετικά από την επιτροπή.

Η Επιτροπή εξέτασε προσεκτικά την άποψη της επιτροπής, σύμφωνα με την οποία το σχέδιο έκθεσης εκτίμησης επιπτώσεων δεν παρείχε επαρκώς αξιόπιστα στοιχεία που να στηρίζουν την προτιμώμενη δέσμη μέτρων πολιτικής, ιδίως όσον αφορά τον προτεινόμενο σε αυτήν βαθμό εναρμόνισης σε επίπεδο ΕΕ. Στο πλαίσιο αυτό, η Επιτροπή παρεξέκλινε από την αναγραφόμενη στο σχέδιο εκτίμησης επιπτώσεων επιλογή να προσανατολιστεί προς μια σταδιακά εφαρμοζόμενη και χρονικά δεσμευτική αυστηροποίηση των ελάχιστων προτύπων ενεργειακής απόδοσης (στο εξής: MEPS) σε επίπεδο ΕΕ για ορισμένους τύπους κτιρίων, σε συνδυασμό με την υποχρέωση των κρατών μελών να θεσπίσουν εθνικά MEPS για όλα τα άλλα κτίρια. Πλέον, τα εθνικά MEPS προτείνονται ως προαιρετικά και οι διαφορές στο εθνικό κτιριακό δυναμικό λαμβάνονται καλύτερα υπόψη, παρέχοντας μεγαλύτερη ευελιξία στα κράτη μέλη κατά την κατάρτιση των σχεδίων τους για την επίτευξη του στόχου για κτιριακό δυναμικό μηδενικών εκπομπών έως το 2050.

Ωστόσο, τα ελάχιστα πρότυπα ενεργειακής απόδοσης σε επίπεδο ΕΕ έχουν διατηρηθεί για τα κτίρια με τις απολύτως χειρότερες επιδόσεις, ώστε να διασφαλιστεί από όλους επαρκής αρχική προσπάθεια για τα εν λόγω κτίρια, στα οποία μπορούν να επιτευχθούν κατά τον μέγιστο βαθμό η αύξηση της ενεργειακής απόδοσης, η μείωση των εκπομπών αερίων του θερμοκηπίου, καθώς και παράλληλα κοινωνικά οφέλη. Τα κράτη μέλη είναι ελεύθερα να καθορίσουν τα ειδικά χρονοδιαγράμματα για την επίτευξη υψηλότερων κατηγοριών ενεργειακής απόδοσης στα εν λόγω κτίρια έως το 2040 και το 2050. Σε περίπτωση που θεσπίζονται από τα κράτη μέλη, τα εθνικά MEPS θα πρέπει να σχεδιάζονται με γνώμονα τον εθνικό χάρτη πορείας και τους εθνικούς στόχους για το 2030, το 2040 και το 2050, τους οποίους θα καθορίσουν τα κράτη μέλη στο πλαίσιο των εθνικών σχεδίων ανακαίνισης κτιρίων για την επίτευξη του συνολικού στόχου απανθρακοποίησης έως το 2050.

Καίριας σημασίας είναι ότι τα κτίρια με τις απολύτως χειρότερες επιδόσεις που καλύπτονται από τα ελάχιστα πρότυπα ενεργειακής απόδοσης σε επίπεδο ΕΕ είναι επίσης τα κτίρια για τα οποία απαιτούνται πιο ριζικές προσπάθειες ανακαίνισης, και για τα οποία τα κίνητρα που παρέχονται από τις τιμές ανθρακούχων εκπομπών είναι πιθανότερο να αποβούν ανεπαρκή, δεδομένων των γενικευμένων αδυναμιών της αγοράς οι οποίες επηρεάζουν αυτόν τον υποτομέα σε όλα τα κράτη μέλη. Είναι σημαντικό ότι, δεδομένου ότι το οικιστικό τμήμα των εν λόγω κτιρίων είναι επίσης εκείνο όπου τείνουν να ζουν τα πλέον ευάλωτα νοικοκυριά, το προτεινόμενο μέτρο (και το χρηματοδοτικό πλαίσιο που το υποστηρίζει) θεωρείται ζωτικής σημασίας ώστε η κλιματική μετάβαση να μην αφήνει κανέναν στο περιθώριο. Επιπλέον, η πρόταση προβλέπει μεγαλύτερα χρονοδιαγράμματα για τη σταδιακή εισαγωγή των οικιστικών κτιρίων και τη συμμόρφωσή τους με τα ελάχιστα πρότυπα ενεργειακής απόδοσης σε επίπεδο ΕΕ, σε σύγκριση με κτίρια που ανήκουν σε δημόσιους φορείς και με άλλα μη οικιστικά κτίρια.

Εκτός από τα ανωτέρω, η πρόταση επίσης τροποποιήθηκε καθιστώντας προαιρετικά πολλά από τα στοιχεία στα πιστοποιητικά ενεργειακής απόδοσης. Σε σύγκριση με την προτιμώμενη επιλογή στο σχέδιο εκτίμησης επιπτώσεων, όπου τα περισσότερα μέτρα ήταν υποχρεωτικά, η παρούσα πρόταση παρέχει περαιτέρω ευελιξία στα κράτη μέλη. Έχει δοθεί επίσης στους υφιστάμενους μηχανισμούς προτεραιότητα έναντι της δημιουργίας νέων απαιτήσεων, ιδίως διά της μείωσης των απαιτήσεων για τα εθνικά σχέδια ανακαίνισης κτιρίων και της πλήρους ενσωμάτωσής τους στα ΕΣΕΚ.

Η τελική πρόταση αφήνει στα κράτη μέλη μεγάλο περιθώριο ελιγμών για την προσαρμογή των κτιριακών κανονιστικών και χρηματοδοτικών πολιτικών τους στις εθνικές και τοπικές συνθήκες, με σκοπό την επίτευξη μιας κοινής συνολικής φιλοδοξίας. Η συμβολή της αναθεώρησης της ΟΕΑΚ στη συνολική δέσμη «Fit for 55» δεν μειώνεται, ωστόσο η βασική ευθύνη για την υλοποίησή της βαρύνει περισσότερο τα κράτη μέλη απ’ ό,τι προβλεπόταν αρχικά, τηρουμένης δεόντως της αρχής της επικουρικότητας. Τα κράτη μέλη καλούνται να εκπονήσουν και να εφαρμόσουν καταλλήλως φιλόδοξα εθνικά σχέδια ανακαίνισης κτιρίων, λαμβάνοντας δεόντως υπόψη τους στόχους τους βάσει του κανονισμού περί επιμερισμού των προσπαθειών και το προτεινόμενο ανώτατο όριο εκπομπών από τη χρήση καυσίμων θέρμανσης στον κτιριακό τομέα. Τα εθνικά σχέδια ανακαίνισης κτιρίων θα αξιολογηθούν από την Επιτροπή στο ανωτέρω πλαίσιο.

Στη ρήτρα επανεξέτασης γίνεται ρητή αναφορά στην αξιολόγηση της Επιτροπής σχετικά με το κατά πόσον τα μέτρα για τα ενωσιακά κτίρια, συμπεριλαμβανομένης της τιμολόγησης των ανθρακούχων εκπομπών, θα επιφέρουν επαρκείς βελτιώσεις ώστε να επιτευχθεί πλήρως απανθρακοποιημένο κτιριακό δυναμικό μηδενικών εκπομπών έως το 2050, ή κατά πόσον πρέπει να θεσπιστούν περαιτέρω δεσμευτικά μέτρα σε επίπεδο Ένωσης, όπως ενισχυμένα ελάχιστα πρότυπα ενεργειακής απόδοσης σε επίπεδο ΕΕ, το αργότερο έως τα τέλη του 2027.